英足盃4強生死戰 曼城車路士做大騷
2024年04月20日 16:01
東網電視
更多新聞短片
英足盃4強,曼城對車路士。
英足盃4強大戰,上屆冠軍曼城對車路士,今仗喺中立場倫敦溫布萊球場舉行,雙方同樣崇尚主攻踢法,英超「一哥」曼城火力固然強勁,但車路士亦不遑多讓,上場聯賽以6比0大勝愛華頓,近8場比賽總入球全開4球或以上,一於再追中位數3.5球嘅入球大。(無綫myTV Super周日凌晨零時15分直播)
曼城雖然剛於歐聯8強遭皇馬踢出局,但喺英超爭標已重奪主動權,有望帶到尾捧盃,當然亦希望衞冕英足盃,今仗爭勝決心毋庸置疑,預料會先下手為強,盡快入波領先。
事實上,「藍月亮」喺哥迪奧拿領軍下,無論遇上任何對手都採取強攻踢法,包括早前歐聯8強首回合作客打和皇馬3比3。即使對英超弱隊盧頓,曼城亦唔留手大勝5比1,單計近3場英超已合共轟入13球。以艾寧夏蘭特、奇雲迪布尼、菲爾科頓等進攻球員嘅射術,今仗要撕破車路士防線並唔困難。
至於車路士雖然水準比較飄忽,但整體人腳質素屬於英超數一數二,特別係中場高爾彭馬狀態大勇,繼早前對曼聯上演「帽子戲法」入3球之後,上仗對愛華頓更加獨取4球,目前以20球喺英超射手榜追平艾寧夏蘭特,兩人今仗碰面,勢必大鬥射術。
不過,「藍戰士」防線不穩,其中近2場英足盃對英冠球隊列斯聯、李斯特城,合共失咗4球,分別贏3比2及4比2,遇上曼城預料更難保持清白之身,兩隊曾於上季交鋒打和4比4,有望再次上演入球騷。
更多賠率: